4008: Egwyddorion Addysgegol Donaldson.

1. Parhau i weithio ar dy dechneg gyfeirnodi trwy ddilyn canllaw cyfeirio Harvard y llyfrgell ac ymgysyllta gydag ystod ehangach o lenyddiaeth sy'n cynnwys mwy o ffynonellau academaidd.

2. Mae angen i ti wneud cysylltiadau cadarnach rhwng damcaniaeth ac arfer.

Yn yr aseiniad yma byddaf yn drafod tair o y deuddeg egwyddor addysgegol a gyflwynwyd gan Donaldson yn 2015. 
Ysgrifennodd Donaldson y ddogfen ‘Dyfodol Llwyddiannus’ ar ôl cynnal adolygiad o’r cwricwlwm yng Nghymru o’r cyfnod sylfaen i gyfnod allweddol 4 (Donaldson, 2015, tud 1). Daeth hyn ar ôl i Gymru berfformio’n wael yn gyson ym mhrofion PISA sef y Rhaglen Ryngwladol Asesu Myfyrwyr gan OCED (Sizmur, J. et, al 2019).
Yn 2018, perfformiodd Cymru yn is na gwledydd eraill y Deyrnas Unedig a hefyd yn is na chyfartaledd yr OCED mewn darllen, mathemateg a gwyddoniaeth (Dauncey, 2021). 
Fel canlyniad o hyn, ac yn defnyddio argymhellion Donaldson o ‘Dyfodol Llwyddiannus’, mae’r Cwricwlwm i Gymru wedi’i ysgrifennu.
Y brif newidiadu yw’r cyflwyniad o’r pedwar diben a’r chwe maes dysgu a phrofiad. Y pedwar diben yw’r “dyhead ar gyfer pob plentyn a pherson ifanc” (Llywodraeth Cymru, 2021). Yn ôl Kirsty Williams (cyn-Weinidog Addysg i Gymru), bwriad Cwricwlwm i Gymru yw “to ensure that our children and young people in Wales have the best opportunity and support in life to ensure that they are all able to thrive for the future of Wales” (2021).
Mae’r deuddeg egwyddor addysgegol yn disgrifio dulliau dysgu ac addysgu da, sydd wedi dod o dystiolaeth am addysgeg dda (Llywodraeth Cymru, 2023). Defnydda Llywodraeth Cymru y term ‘addysgeg’ i gyfeirio at y “berthynas gymhleth rhwng dysgu ac addysgu” (2008). Credaf fod hyn yn ffordd hawdd i’w rhoi, gan gofio bod y berthynas rhwng y dysgwyr a’r oedolion, gweithgareddau a’r amgylchedd dysgu yn bwysig iawn i blant i lwyddo yn eu haddysg. Yn ogystal i hyn, mae’r gair hefyd yn helpu i ddangos natur gyfannol dysgu, oherwydd dydy plant ddim yn gallu gwahaniaethu gwybodaeth i mewn i’r chwe maes dysgu (Llywodraeth Cymru, 2008).
Mae’n amlwg bod oedolion yn cael effaith enfawr ar plant, gyda Llywodraeth Cymru yn gweud “dylen ni fodelu agwedd lawen at ddysgu” a “chymryd rhan yn eu chwarae” (Llywodraeth Cymru, 2022). 
Gobeithiaf drafod yr 3 egwyddorion addysgegol a gwneud cysylltiadau ystyrlon gyda fy mhrofiadau addysgu, a dyfnhau fy nealltwriaeth o sut i fod yn addysgwyr da, a sut i ddatblygu.

Yr egwyddor gyntaf byddaf yn trafod yw: “Mae addysgu a dysgu da yn galw am ddefnyddio cymysgedd o ddulliau sy’n cynnwys addysgu uniongyrchol” (Donaldson, 2015, tud 65)
Mae yna nifer fawr o ddulliau gallwn defnyddio i addysgu, gan gynnwys arsylwi, archwilio, ymchwilio, ymwelwir a teithiau. 
Ystyria Bandura bod plant yn dysgu wrth arsylwi gan ddweud “dysgu o wylio eraill ac o ddynwared yr hyn a welan nhw” (Siencyn, 2008, tud 117). Ond awgrymma hefyd taw dim ond pobl allweddol bydd y plentyn yn dynwared, er engrhaifft, athrawon a rhienu. O fy mrofiad i, credaf hyn i fod yn wir gan weld plant ifanc yn dynwared yr hyn a welan nhw yn y diwrnod ysgol. Gwelais dwy ferch yn chwarae ‘ysgol’ yn amser egwyl, ac yn actio a siarad yn gwmwys yr un peth â athrawes y dosbarth. Credaf fod hyn yn dull dda o addysgu gan fod cyfle i fodelu i’r disgyblion sut i wneud pethau.

Dull addysgu cyffredin yw dysgu uniongyrchiol a ddatblygwyd yn y 1960au gan Wesley Becker a Siegfried Engelmann. Credwyd heb cymorth addas, roedd gadael plant i ymholi ar ben eu hunain yn ddi-werth (Main 2023). Yn ôl ymchwil Hattie, maint effaith dysgu uniongyrchiol yw 0.59 i gymharu a dysgu ymholiad sef 0.31 (Impact Wales, 2019).

Dull arall bwysig iawn yn y cyfnod sylfaen yw dysgu trwy chwarae. Yn fframwaith y cyfnod sylfaen dywed “drwy eu chwarae, bydd plant yn ymarfer a chadarnhau eu dysgu” (Llywodraeth Cymru, 2015). Gan fod nhw’n chwarae, maent hefyd yn datblygu nifer fawr o sgiliau gan gynnwys annibyniaeth, datrys problemau, arbrofi a chymryd risgiau (ESTYN, 2019). 
Trwy fy mhrofiad dysgu, welais i ba mor bwysig mae chwarae i blant y cyfnod sylfaen, a hefyd sut oedden nhw’n datblygu'r sgiliau a restrir uchod. Roedd gan y plant y cyfle i fewnoli'r hyn ag addysgwyd yn ystod y gwersi, gan ddefnyddio’r eirfa allweddol, yn enwedig yn y Gymraeg. Yn ogystal i hyn, maent yn datblygu eu sgiliau cymdeithasol wrth iddynt chwarae. Mae hyn yn bwysig iawn yn barod, ond nawr gan fod y plant oedran derbyn a meithrin wedi eu tyfu lan yn ystod cyfnod COVID-19, dydyn nhw ddim wedi cael y cyfle i chwarae gyda phlant eraill, nag i gymdeithasu. 
Dyfeisiodd Parten y 6 cam chwarae yn 1929 a welodd hi dydy plant ddim yn chwarae gyda'i gilydd ers iddynt gyrraedd tua 4 mlwydd oed. Ond mae’n dal yn bwysig iddynt i chwarae ochor i ochor gyda phlant arall i ddatblygu a dysgu wrth ei gilydd (Explorations Early Learning, 2022).
Mae’n amlwg hefyd bod chwarae yn allweddol ar ddatblygiad o’r plentyn cyfannol. Maent yn datblygu ei sgiliau cymdeithasol, emosiynol, gwybyddol a corfforol gan chwarae gydag eraill. Welais y sgiliau yma yn datblygu gyda fy nosbarth derbyn a meithrin, gyda datblygiad yn ei sgiliau chyfathrebu, geirfa a sut oedden nhw’n derbyn ennill a cholli.

Dull addysgu poblogaidd arall yw ailadrodd. Awgryma Skinner a Watson “drilio ac ailadrodd fel dull o hybu dysgu ac addysgu” (Siencyn, 2008, tud 116).  Credaf fod hyn yn ddull effeithiol iawn oherwydd mae ailadrodd yn helpu i gryfhau'r llwybrau niwron i ni gofio gwybodaeth. Damcaniaethwr arall sydd yn cytuno â Skinner yw Montessori. Yn ôl wefan y ‘Montessori Academy’ mae’r amgylchedd dysgu “wedi'i gynllunio'n benodol i gefnogi dysgu trwy ailadrodd ac ymarfer” (2023). Dangosa hyn fod nifer o ymarferwyr  yn credu fod ailadrodd yn arfer dda pan addysgu plant.
Yn fy ysgol leoliad, rydyn yn defnyddio’r dull yma yn aml oherwydd mae’n hynod o effeithiol. Pob dydd roeddwn ni’n gwneud cwestiynau mathemateg ar gardiau fflach fel dosbarth cyfan iddyn nhw ailadrodd yr hyn ag addysgwyd yn barod. Teimlais fod hyn yn ddull syml ond effeithiol iawn gan fod nhw’n ymarfer pob dydd a chadw’r wybodaeth. Ond dull i gofio gwybodaeth yw hyn. Mae’n bwysig i ddefnyddio dulliau arall i addysgu’r disgyblion yn gyntaf.
Yn ôl Piget, mae plant yn mynd trwy 4 cyfnod ddatblygiad gwybodol (Huitt, 2003). Mae’n bwysig i ystyried efallai bydd angen i newid sut ydyn yn addysgu plant fel iddyn nhw symud trwy'r cyfnodau gwahanol i elwa nhw’n fwyaf.
Yn y cam gweithredu diriaethol (sef 6/7-11 mlwydd oed) maent yn dechrau i ddefnyddio meddwl rhesymeg. Gallwn symud i ffwrdd o dysgu uniongyrchiol ac ychwanegu dysgu trwy arbrofi gyda ceisio a methu. Darganfododd Thorndike gyda’i arbrawf ‘the Law of Effect’ “if the response to a stimulus results in a positive outcome, a learner is likely to repeat that response” (1898).


Yr egwyddor nesaf byddaf yn drafod yw “Mae addysgu a dysgu da yn golygu gosod tasgau a dewis adnoddau sy’n adeiladu ar wybodaeth a phrofiad blaenorol ac yn ennyn diddordeb” (Donaldson, 2015, tud 67). Yn ystod fy mhrofiad yn ysgol, roedd rhaid i mi gynllunio tasgau i adeiladu ar yr hyn roedd y disgyblion wedi dysgu o’r blaen, pe bai e’n fathemateg, iaith neu thema. Dywed Vygotsky “What the child can do in cooperation today he can do alone tomorrow” (1978, tud 188), felly roedd e’n bwysig iawn i gynllunio tasgau a pharatoi adnoddau ynglŷn â hwn. Gyda natur addysgeg y cyfnod sylfaen, roedd hwn yn hawdd i wneud, gyda’r grwpiau yn cylchdroi rhwng tasgau ffocws a darpariaeth barhaus (Llywodraeth Cymru, 2015, tud 13). Enghraifft o weithgaredd a wnes i baratoi i adeiladu ar wybodaeth flaenorol oedd gêm snap yn defnyddio geiriau (a lluniau am y grwpiau llai galluog) o’r llyfrau ‘Tric a Chlic’. Gweithion nhw ar eu sgiliau darllen, ond hefyd roedden nhw’n cyfathrebu wrth chwarae a phrofi ennill a cholli.

Yn ei lyfr ‘Being an effectice primary school teacher’ awgryma Delve i fynd a phlant ar dripiau i’r ardal leol, ac i gael ymwelwyr i ddod i ysgol i roi profiadau iddyn nhw. Hefyd, dywed dylen ni “chwalu stereoteipiau” gan wahodd pobl fel “pêl-droediwr benywaidd” neu “arlunydd gwrywaidd” i ddangos amrywiaeth i beth ydyn yn weld fel arfer yn y byd (2021, tud 170). Credaf bod e’n bwysig iawn i roi profiadau ystyrlon i’n ddisgyblion i sicrhau bod pob un wedi profi pethau pob dydd, er engrhaifft, mynd i’r traeth neu ymweld â fferm. Manteisiais ar yr ardal leol yn fy ysgol leoliad gan mynd a’r plant i’r traeth-ein thema oedd ‘Ar lan y môr’. Yn ôl Jowaheer, nid yw 11% o blant dan 14 oed erioed wedi bod i'r traeth yn y Deyrnas Unedig (2021). O ymchwil Stone, gallwn weld fod 34% o blant Cymru yn byw mewn tlodi, a gyda’r argyfwng costau byw, fe wneith hyn dim ond gwaethygu (2022, tud 3). Felly, fel athrawon mae’n hynod o bwysig i ni roi’r profiadau yma i’r plant i sicrhau bod nhw’n llwyddo, gan fod hwn hefyd yn un o’r saith nod craidd “Ni ddylai unrhyw blentyn neu berson ifanc fod dan anfantais oherwydd tlodi” (Comisiynydd Plant Cymru, 2023).

Mae’n bwysig i ystyried persenoli’r dysgu wrth ennyn diddordeb. Ynglŷn â'r newidiad i'r y rhaglen drawsnewid Anghenion Dysgu Ychwanegol yng Nghymru, dylai pob disgybl gael ‘proffil un dudalen’. O hyn, gallwn weld beth sy’n bwysig i’r dysgwyr, a sut i gefnogi nhw yn ei ddysgu hefyd, a fynd ati i gynllunio gwersi sydd o diddordeb i’n disgyblion.
Mae ymchwil sy’n sôn am cysylltiadau rhwng mwynhad ysgol yn 6 oed a chyflawniad addysgol hwyrach yn ddangos:

“Children…who enjoyed school at age 6 scored on average 29.34 more GCSE points at age 16…and were 64% more likely to attain 5 or more A*-C grades than children who did not enjoy school.” 
(Morris et. al, 2021)

Felly, mae’r ystadegau yma yn dangos pa mor bwysig yw hi i ennyn diddordeb y plant ac i fwynhau ysgol iddyn nhw lwyddo yn y dyfodol. 
Yn fy wythnos arsylwi ar ddechrau fy lleoliad, cymerais yr amser i ddod i adnabod y disgyblion a'u diddordebau, felly pan ddaeth hi'n amser i gynllunio gwersi, byddent yn ennyn diddordeb fy nisgyblion, ynghyd â'u galluoedd.
I weld hyn, roedd rhaid edrych ar cynnydd y disgyblion trwy gydol y flwyddyn. Nid dim ond gan edrych yn ei lyfrau, ond hefyd gan holi cwestiynau ac arsylwi’r blant wrth iddynt gwneud ei gwaith. Roedd hyn yn debyg iawn i asesu ffurfiannol, yn lle dim ond edrych ar y gwaith yn eu llyfrau, roeddwn i eisiau eu gweld yn cwblhau'r dasg, yn rhyngweithio a chyd-weithio gydag eraill ac yn goresgyn heriau. Rhoddodd hyn ddealltwriaeth ddyfnach i mi o ba safon maent yn gweithio i, a sut y byddai angen i mi wahaniaethu yn fy ngwersi.

Dywed Cwricwlwm i Gymru “dylai asesu ganolbwyntio ar nodi cryfderau, cyflawniadau a meysydd i’w gwella ar gyfer pob dysgwr unigol ac, os yw’n berthnasol, unrhyw bethau sy’n eu rhwystro rhag dysgu” (Llywodraeth Cymru, 2020). Rwy’n credu bod yr asesiad a wnes i yn fy mrofiad dysgu yn bodloni’r meini prawf hyn, gan ganiatáu i mi weld pwy oedd wedi deall y gwaith yn llawn, a phwy allai fod angen mwy o gefnogaeth neu gymorth gan staff neu ddisgybl, yn gweithredu fel person mwy gwybodus (Vygotsky, 1978).

Yr egwyddor olaf byddaf yn drafod yw “Mae addysgu a dysgu da yn ymestyn oddi mewn ac ar draws Meysydd Dysgu a Phrofiad.” (Donaldson, 2015, tud 68).
Dywed Barnes “The world beyond the classroom is cross-curricular” (2015, tud. 260) felly mae’n bwysig iawn i addysgu blant mewn ffordd i baratoi nhw ar gyfer y byd go iawn. Mae hyn yn atgyfnerthu y dyfyniad gynharach am baratoi plant fel eu bod yn gallu ffynnu ar gyfer dyfodol Cymru.

Odan un o’r pedwar diben daw “dysgwyr uchelgeisiol, galluog sydd yn...cysylltu’r wybodaeth...a’i chymhwyso at wahanol gyd-destunau” (Llywodraeth Cymru, 2022). Dangosa hyn y bwysigrwydd o dysgu ar draws gwahanol Meysydd Dysgu a Phrofiad i sicrhau gall plant cysylltu gwybodaeth o beth ydyn yn dysgu i’w ddefnyddio yn y byd.

Yn y cyfnod sylfaen, mae’n hawdd dysgu traws cwricwlaidd, gan fod llawer o’r tasgau a gweithgareddau wedi ei grwpio fel ‘thema’. Cynlluniais wers a wnaeth ymestyn dros 3 Maes Dysgu a Phrofiad, Ieithoedd, Llythrennedd a Chyfathrebu yn wreiddiol, ond hefyd Gwyddoniaeth a Thechnoleg, ac Iechyd a Lles. Bwriad y wers oedd adnabod geirfa newydd ac i ysgrifennu brawddegau llawn, ond hefyd arbrofi gyda gwrthrychau i weld os oedden nhw’n suddo neu arnofio. Rhoddodd hyn cyfle iddyn nhw ddatblygu geirfa newydd, rhagfynegi a hefyd i weithio yn yr ardal allanol, i fod yn chwilfrydig ac i defnyddio’i synhwyrau.

Mae dysgu awyr agored yn addas am ddysgu traws cwricwlaidd hefyd. Mae yna nifer o wersi gallwn wneud yn yr ardal allanol i ymestyn dros y Meysydd Dysgu a Phrofiad. Cynlluniais i wers Addysg Gorfforol (o dan y Maes Dysgu Iechyd a Lles), ond yn hytrach na dim ond gemau a symud, wnes i ychwanegu Mathemateg a Rhifedd mewn iddo hefyd. Roedd rhaid iddyn nhw weithio gyda rhifau lan i 20, neu luosrifau o 2 a 10 (yn dibynnu ar y gwahaniaethu). Fe wnaeth hyn atgyfnerthu'r hyn a addysgwyd yn y dosbarth yn gynharach yn yr wythnos a dangos bod nhw’n deall y wybodaeth newydd hefyd, eto fel ffordd o asesu cynnydd y disgyblion. 

Mae dysgu awyr agored hefyd yn dda i ddatblygu sgiliau echddygol bras. O ddringo i neidio neu adeiladu, mae’r adnoddau tu fas yn addas iawn. Dywed Llywodraeth y DU “Children need to take safe risks” gan drafod yr awyr agored. Mae dysgu tu allan yn rhoi’r cyfle yma iddyn nhw. Yn fy mhrofiad dysgu, roedd e’n bwysig i mi i adael y plant i wneud hyn ond i sicrhau doedden nhw ddim yn cael dolur. Roedd hyn yn anodd yn yr wythnosau cyntaf ond ar ôl i hwn, roeddwn i lawer mwy hyderus gyda hyn.

Ystyria Lynch mae “Cross Curricular learning encourages students to make their own connections and draw their own conclusions based on the material” (2019). Awgryma hyn fod dysgu ar ddrws y Meysydd Dysgu a Phrofiad yn annog plant i feddwl ac i wneud cysylltiadau ystyrlon yn lle dim ond cofio gwybodaeth heb ddeall yn iawn.

Mae’r Panel Ymchwil Athrawon Cenedlaethol wedi darganfod bod “sgiliau rhesymu wedi datblygu” oherwydd o ddysgu traws cwricwlaidd (2010). Maent hefyd yn dweud bod hyder y disgyblion wedi datblygu wrth wneud awgrymiadau a chwblhau’r tasgau.
Credaf fod hyn yn rhywbeth pwysig i ystyried oherwydd gan ymestyn ar draws gwahanol Feysydd Dysgu a Phrofiad, mae’n rhoi cyfle i’r plant sy’n ei chael yn anodd mewn rhai pynciau i gyflawni'n uwch pan gyfunir y pynciau.

Ond, mae rhaid ystyried y gwendidau o ddysgu ar draws y Meysydd Dysgu a Phrofiad. Un cyffredin yw’r “ddiffyg amser ar gyfer chyd-weithio” (Lynch, 2019). Fel athrawon cynradd, rydyn yn dysgu’r pynciau i gyd, felly dydy hyn ddim cymaint o broblem ag i athrawon uwchradd, ble ydyn yn arbenigrwydd yn ei bwnc. Credaf fod e’n bwysig i roi amser arbennig ar gyfer cynllunio a chyd-weithio i sicrhau bod y disgyblion yn cael yr addysg gorau bosib.

I grynhoi credaf fod e’n bwysig iawn fod athrawon yn defnyddio amrywiaeth o ddulliau yn y dosbarth. Mae rhaid ystyried pa ddulliau yw’r gorau i ddisgyblion y dosbarth a’r ffordd orau iddyn nhw i addysgu. Yn fy mhrofiadau dysgu nesaf, byddaf yn gwneud ymdrech i ystyried dulliau ychwanegol, ond am fy mlwyddyn gyntaf, credaf y bod i wedi gweithio i beth sydd wedi helpu’r disgyblion yn fwyaf. 

Credaf fod adeiladu ar brofiad blaenorol yn hanfodol i lwyddiant y plant gan gofio “mae gwybodaeth flaenorol yn lleihau llwyth gwybyddol gan arwain at ymgysylltu dysgu da” (Dong, 2020). Hefyd credaf fod dewis adnoddau addas yn bwysig iawn, ond ystyried does dim angen i greu adnoddau newydd bob tro a gwario llwyth o amser yn lamineiddio, ond sicrhau bod adnoddau da i wella addysgu'r plant.
Ac yn olaf credaf fod rhaid ymestyn dysgu ar draws y gwahanol Feysydd Dysgu a Phrofiad i baratoi dysgwyr am y byd go iawn. Mae llawer wedi newid dros y blynyddoedd diwethaf gyda thechnoleg, felly mae’r sgiliau traws cwricwlaidd yn bwysig iawn i lwyddo yn y byd modern.

Un o’r safonau SAC yw “Deall a chyfleu ystod o ddibenion ac arferion ar gyfer asesu”(Llywodraeth Cymru, 2019, tud 24). Yn ystod fy mhrofiad dysgu wnes i sicrhau fy mod i’n rhoi cefnogaeth ac adborth i’r disgyblion i wneud yn siŵr bod nhw’n deall beth oedden nhw wedi gwneud yn dda, a sut i wella yn y dyfodol.  

Safon arall rydw i wedi gweithio’n galed i gyflawni yw'r “Pedwar diben i ddysgwyr” yn enwedig “arddangos gwybodaeth am anghenion pob dysgwr, a dealltwriaeth o’r anghenion hynny” (Llywodraeth Cymru, 2019 tud 29). Yn fy marn i hwn yw un o’r pethau pwysicaf i mi fel athrawes, i helpu pob plentyn i lwyddo, er gwaethaf unrhyw amodau neu heriau sy'n eu hwynebu.

O dan y safon “Gwrando ar ddysgwyr” rydw i wedi anelu i “arddangos parodrwydd i geisio a gwrando ar farn dysgwyr” (Llywodraeth Cymru, 2019, tud 37). Credaf fod plant yn dysgu’n well pan ydyn nhw’n ymgysylltu a gyda diddordeb yn y gwaith.

Y safon olaf byddaf yn drafod yw “Hyrwyddo iaith a diwylliant Cymru”. Rydw i wedi annog y disgyblion i siarad Cymraeg yn ystod fy mhrofiad dysgu, ac wedi creu esiampl dda iddynt gan siarad Cymraeg gyda holl staff yr ysgol, ac i’r rhieni gyda’r gallu. Byddaf yn parhau i wneud hyn ym mhob profiad dysgu a swydd ar ôl graddio i sicrhau bod yr iaith yn parhau i gael ei siarad gan y genhedlaeth nesaf.

